Ô 21 ‘e giugno – â Parrocchia ‘e Santa Maria d’ ‘a Libbera ô Vommero – appresentaje nu libbro ‘ntitulato “*Fiorire nel vento*”, che pparla ‘e “*aducazzione a ll’identità e libberazzione nunviulenta d’ ‘o Sud*”. L’autore, Antonio Lombardi, è nu pedagoggista e mmediatore d’ ‘e cunflitte, che êva ggià scritto ddoje libbre ‘ncopp’â ccetadinanza attiva e a ccomme nu populo se po’ addefènnere senz’arme, ‘e na manera civile e nnunviulenta.

‘O prubblema princepale, ca Lombardi chiamma “*culunizzazzione d’ ‘a mente d’ ‘a ggente meridiunale*”, accummenciaje subbito doppo l’unnetà ‘e l’Italia pe ll’ammanzì, annianno l’identità lloro e pp’ ‘e cchiejà a sse sta’, addumate e arredutte a cculonia d’ ‘o Nord. Però si nu populo se scorda ‘e chi è stato e se fa chiejà è sempe ‘mpèrdeta, accussì se lassa mastrià ‘a chi masto nu ll’è.

Na frase ‘e Basile diceva: «*Pocca ve ‘ncrinate de sottomettere a chi ve stace sotto*». (*Cunto*, I 10, p. 207). Me pare ca se putarria appricà â vecènna ‘e chella fàuza unneficazzione, pecché ‘a ggente d’ ‘o Sud, ‘ncrinnànnose a sse fa’ sottomettere ‘a chi lle steva ‘ncoppa sulo giograficamente, perdettero ‘a degnità lloro. Pe cchesto – spiéca Antonio Lombardi – n’aducazzione a ll’identità po’ essere na manera pe sse addefènnere senza viulenza, na murzètta pe sfràgnere ‘e ccatene ‘e ll’assuggettamiénto.

“*L’accupazzione d’ ‘a cuscienzia*” – comm’isso ‘a chiamma - è fforze cchiù ppeggio ancora ‘e chella d’ ‘o terretorio. Essa ‘nfatte aùsa ‘a famiglia, ‘a scola e ‘a lengua pe scancarià e annià l’identità ‘e nu populo. Però è vvero pure ca nuje putimmo ausà famiglia scola e llengua pe ffà justo ‘o ccuntrario. ‘A ggente hann’ ‘a capì comme putimmo avutà ‘sta paggena e ccomme ascì ‘a ll’assuggettammiento economico, puliteco e cculturale, cumfromme 70 anne fa facette ‘o *mahatma* Gandhi, purtanno ‘o populo inniàno a sse libberà cu ‘a nunviulenza d’ ‘o culunialisemo ‘e l’Ingrìse.

Ce simme abbituate tropp’assaje a cce fa’ scamazzà - e a dda’ pure raggione a cchi ce scamazza - pe ccredere ca ‘nce sta n’alternativa. Siconno chello che cce ‘mparaje Gandhi, ‘o primmo passo è ppiglià cuscienzia ‘e chello che ssimmo state e che ssimmo ancora, libberannoce ‘a ll’abbitudene a cce fa’ scamettà. ‘O siconno passo è ffernì ‘e cullabburà cu cchi ce sta duminanno, e ‘o terzo è dda’ cchiù vvalore â mammòria, â tradezzione e a tutto chello che sserve a ccunzervà identità e ccultura ‘e nu populo. L’ùrdemo passo – ‘o cchiù ddeffìcele – Gandhi ‘o cchiammava *‘swaraj’*, na parola inniàna che vvo’ dicere ca ‘o populo nun azzetta cchiù ‘a subbordinazzione e s’arresorve a sse guvernà isso sulo.

A ccomme se fa’ a arrivà a cchesta ‘autoggestione’ putimmo risponnere devierzamente, però na cosa me pare ssicura: pe sse libberà ‘a ggente d’ ‘o Sud ha dda primma recupetà l’identità soja, accummencianno propeto d’ ‘a lengua, ‘o scrigno addò ‘nce sta na cultura sana. Però, comme scriveva Basile quase quatto secule fa, s’ha ddà capì: «…*chi ha serrato drinto no scrigno nu tesoro così bello*?» (*Cunto*, II 6, p.366). ‘O libbro ‘e Antonio Lombardi ce po’ dda’ ‘a chiave pe ll’arapì. *“Fiorire nel vento”* ce spiéca comme ‘a chianta d’ ‘o Sud – scuncecata d’ ‘o viénto e scamazzata sott’ ‘e piére – putarrà finalmente tturnà a sciurì, però cu nna revuluzzione nunviulenta, che sserve a ffravecà ponte, nu’ mmure.

------------------------------------